CELEX: 32021D0624
Language: bg
Date: 2021-04-12 00:00:00
Title: Решение (ЕС) 2021/624 на Съвета от 12 април 2021 година относно позицията, която трябва да се заеме от името на Европейския съюз в рамките на Съвместния комитет, създаден по силата на Конвенцията между Европейската икономическа общност, Република Австрия, Република Финландия, Република Исландия, Кралство Норвегия, Кралство Швеция и Конфедерация Швейцария за общ транзитен режим, по отношение на измененията на допълнения I и III към посочената Конвенция

16.4.2021   
               
               
                  BG
               
               
                  Официален вестник на Европейския съюз
               
               
                  L 131/168
               
            
         РЕШЕНИЕ (ЕС) 2021/624 НА СЪВЕТА
         от 12 април 2021 година
         относно позицията, която трябва да се заеме от името на Европейския съюз в рамките на Съвместния комитет, създаден по силата на Конвенцията между Европейската икономическа общност, Република Австрия, Република Финландия, Република Исландия, Кралство Норвегия, Кралство Швеция и Конфедерация Швейцария за общ транзитен режим, по отношение на измененията на допълнения I и III към посочената Конвенция
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207, параграф 4, алинея първа във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Конвенцията между Европейската икономическа общност, Република Австрия, Република Финландия, Република Исландия, Кралство Норвегия, Кралство Швеция и Конфедерация Швейцария за общ транзитен режим (1) (наричана по-нататък „Конвенцията“) беше сключена на 20 май 1987 г. и влезе в сила на 1 януари 1988 г.
                  
               
                     (2)
                  
                  
                     Съгласно член 15, параграф 3, буква а) от Конвенцията, създаденият по силата на нейните разпоредби Съвместен комитет може чрез решение да приема изменения на допълненията към нея.
                  
               
                     (3)
                  
                  
                     В началото на 2021 г. Съвместният комитет трябва да приеме решение за изменения на допълнения I и III към Конвенцията.
                  
               
                     (4)
                  
                  
                     Член 311 от Регламент за изпълнение (ЕС) 2015/2447 на Комисията (2) (наричан по-нататък „Регламентът за изпълнение“) относно искането за прехвърляне на събирането на митническото задължение беше изменен с Регламент за изпълнение (ЕС) 2019/1394 на Комисията (3). Затова член 50 от допълнение I към Конвенцията, който отразява член 311 от Регламента за изпълнение, следва да бъде съответно изменен.
                  
               
                     (5)
                  
                  
                     Приложение 72-04 към Регламента за изпълнение относно процедурата за непрекъснатост на дейността при съюзен транзит беше изменено с Регламент за изпълнение (ЕС) 2020/893 на Комисията (4). Срокът на действие на сертификатите за общо обезпечение и на сертификатите за освобождаване от обезпечение на хартиен носител беше удължен с цел да се предвиди повече гъвкавост в процедурата за непрекъснатост на дейността при транзит и да се намалят формалностите и разходите за митническите органи. Затова член 79 от допълнение I към Конвенцията и точка 19.3 от допълнение I, приложение II, глава III към Конвенцията, отразяваща точка 19.3 от приложение 72-04, част I, глава III към Регламента за изпълнение, следва да бъдат съответно изменени.
                  
               
                     (6)
                  
                  
                     Когато Митническия кодекс на Съюза престане да се прилага спрямо и в Обединеното кралство, с изключение на Северна Ирландия, Обединеното кралство ще се присъедини към Конвенцията като отделна договаряща страна (5) и ще се прилага Протоколът за Ирландия/Северна Ирландия, който съставлява неразделна част от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (6). В Конвенцията се съдържат наименованията на държави – членки на Европейския Съюз, държави с общ транзитен режим и съответните им кодове. Затова е необходимо да се измени допълнение III към Конвенцията, за да се посочи, че Обединеното кралство е държава с общ транзитен режим и че Митническия кодекс на Съюза, в частност разпоредбите относно обезпеченията, се прилага в Северна Ирландия.
                  
               
                     (7)
                  
                  
                     Целесъобразно е да се установи позицията, която трябва да се заеме от името на Съюза в рамките на Съвместния комитет, във връзка с изменение на допълнения I и III към Конвенцията, тъй като тези изменения ще бъдат обвързващи за Съюза.
                  
               
                     (8)
                  
                  
                     Поради това позицията на Съюза рамките на Съвместния комитет следва да се основава на проекторешението на Съвместния комитет,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза в рамките на Съвместния комитет по време на неговото 33-то заседание, или на негово следващо заседание или по писмена процедура по отношение на измененията на допълнения I и III към Конвенцията, се основава на проекторешението на Съвместния комитет (7).
            Несъществени промени в проекторешението на Съвместния комитет може да бъдат одобрени от представителите на Съюза в Съвместния комитет без допълнително решение на Съвета.
         
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 12 април 2021 година.
            
               
                  За Съвета
               
               
                  Председател
               
               A. P. ZACARIAS
            
         
         
            (1)  ОВ L 226, 13.8.1987 г., стр. 2.
         
            (2)  Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 558).
         
            (3)  Регламент за изпълнение (ЕС) 2019/1394 на Комисията от 10 септември 2019 г. за изменение и поправка на Регламент за изпълнение (ЕС) 2015/2447 по отношение на някои правила за наблюдението на допускането за свободно обращение и за напускането на митническата територия на Съюза (ОВ L 234, 11.9.2019 г., стр. 1).
         
            (4)  Регламент за изпълнение (ЕС) 2020/893 на Комисията от 29 юни 2020 г. за изменение на Регламент за изпълнение (ЕС) 2015/2447 за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (ОВ L 206, 30.6.2020 г., стр. 8).
         
            (5)  Решение № 1/2018 на Съвместния комитет ЕС – ДОТР от 4 декември 2018 г. относно поканата към Обединеното кралство да се присъедини към Конвенцията за общ транзитен режим [2018/1987] (ОВ L 317, 14.12.2018 г., стр. 47).
         
            (6)  ОВ L 29, 31.1.2020 г., стр. 7.
         
            (7)  Вж. документ ST 6126/21 наhttp://register.consilium.europa.eu.